Miðvikudaginn 2. október næstkomandi mun Bíóhöllin á Akranesi vera með sérstaka forsýningu á íslensku kvikmyndinni Málmhaus . Myndin verður frumsýnd í Reykjavík föstudaginn 11. október . Hún fjallar um Heru Karlsdóttur , sem er áhyggjulaus í sveitinni þar til harmleikur dynur yfir . Eldri bróðir hennar deyr af slysförum og kennir Hera sjálfri sér um dauða hans . Í sorginni finnur hún sáluhjálp í þungarokki og dreymir um að verða rokkstjarna . Myndin skartar úrvalsleikurum en með aðalhlutverk fara meðal annars þau Þorbjörg Helga Dýrfjörð , Ingvar E. Sigurðsson og Halldóra Geirharðsdóttir . Ragnar Bragason er leikstjóri og handritshöfundur myndarinnar en hann er hvað þekktastur fyrir vinsælu sjónvarpsþættina Næturvaktina , Dagvaktina og Fangavaktina , ásamt kvikmyndunum Börn , Fullorðnir og Bjarnfreðarson . Málmhaus var sýnd á alþjóðlegu kvikmyndahátíðinni í Toronto fyrr í mánuðinum og uppskar mikla athygli . Þess má til gamans geta að myndin er að hluta til tekin upp á Snæfellsnesi . Hægt verður að tryggja sér miða á myndina í forsölu á midi.is